আদালত নিয়ে মন্তব্যে বিতর্ক, বিজেপি নেতাদের সতর্ক করলেন নাড্ডা

ওয়েব ডেস্ক: সুপ্রিম কোর্টকে (Supreme Court) কেন্দ্র করে বিতর্কিত মন্তব্য (Controversial Remark) করে শিরোনামে উঠে এসেছেন বিজেপি (BJP) সাংসদ নিশিকান্ত দুবে (Nishikant Dubey) ও দীনেশ শর্মা (Dinesh Sharma)। তাঁদের বক্তব্যে একদিকে যেমন দেশের শাসনব্যবস্থা নিয়ে প্রশ্ন উঠেছে, তেমনই বেড়েছে দলীয় অস্বস্তিও। এই পরিস্থিতি নিয়ন্ত্রণে সুস্পষ্ট অবস্থান নিল বিজেপি। দলের সভাপতি জেপি নাড্ডা (JP Nadda) জানিয়ে দিয়েছেন—এই মন্তব্য বিজেপির মত নয়, এটি সম্পূর্ণভাবে তাঁদের ব্যক্তিগত মতামত। বিচারব্যবস্থার প্রতি শ্রদ্ধা জানিয়ে নাড্ডা জানিয়েছেন, ভবিষ্যতে এই ধরনের মন্তব্য যেন কেউ না করেন, সেই নির্দেশও দিয়েছেন তিনি।

সম্প্রতি, উপরাষ্ট্রপতি জগদীপ ধনখড় সুপ্রিম কোর্টের ১৪২ নম্বর অনুচ্ছেদের ক্ষমতাকে তুলনা করেন ‘পারমাণবিক ক্ষেপণাস্ত্র’-এর সঙ্গে। এরপর নিশিকান্ত দুবে প্রশ্ন তোলেন, “যাঁরা আপনাদের নিয়োগ করেছেন, তাঁদেরই নির্দেশ দিতে পারেন কীভাবে?” দীনেশ শর্মাও বলেন, “রাষ্ট্রপতি হলেন ‘সুপ্রিম’, তাঁকে কেউ চ্যালেঞ্জ করতে পারেন না।”

আরও পড়ুন: বিবাদ ভুলে ২০ বছর পর হাত মেলাচ্ছেন উদ্ধব এবং রাজ ঠাকরে?

এই নিয়ে চূড়ান্ত সমালোচনা শুরু হলে নাড্ডা এক্স হ্যান্ডেলে একটি পোস্ট করে লেখেন, “এই মন্তব্যগুলির সঙ্গে বিজেপির কোনও সম্পর্ক নেই। আমরা তা সম্পূর্ণরূপে খারিজ করছি। বিজেপি সর্বদা বিচারব্যবস্থাকে সম্মান করেছে এবং করবে।” তিনি আরও জানান, বিচারব্যবস্থা গণতন্ত্রের একটি অপরিহার্য স্তম্ভ এবং বিজেপি সেই সত্যকে বিশ্বাস করে।

भाजपा सांसद निशिकांत दुबे और दिनेश शर्मा का न्यायपालिका एवं देश के चीफ जस्टिस पर दिए गए बयान से भारतीय जनता पार्टी का कोई लेना–देना नहीं है। यह इनका व्यक्तिगत बयान है, लेकिन भाजपा ऐसे बयानों से न तो कोई इत्तेफाक रखती है और न ही कभी भी ऐसे बयानों का समर्थन करती है। भाजपा इन बयान…

— Jagat Prakash Nadda (@JPNadda) April 19, 2025

জানা গিয়েছে, সুপ্রিম কোর্ট রাজ্যপাল ও রাষ্ট্রপতির বিল-অনুমোদনের সময়সীমা নির্ধারণ নিয়ে যে রায় দিয়েছিল, তা পুনর্বিবেচনার আবেদন জানাতে পারে মোদি সরকার। তবে, দলীয় নেতাদের লাগাতার আদালত-বিরোধী মন্তব্যে আদালত অবমাননার অভিযোগের আশঙ্কাও বাড়ছে।